Nickelodeon Greece

Ιστορία

Το κανάλι ξεκίνησε στα μέσα του 1995, αρχικά με ενημερωτικό χαρακτήρα, ονόματι Local TV με έμφαση στην ενημέρωση, την κοινωνία, τον αθλητισμό και την παιδεία. Μετέδιδε δελτία ειδήσεων με θέματα από όλους τους δήμους της Αττικής, δημοτικά συμβούλια και ενημερωτικές εκπομπές.
Τον Δεκέμβριο του 2005 αντικαταστάθηκε από το SBC εμπλουτίζοντας το ενημερωτικό του πρόγραμμα με οικονομικές εκπομπές για το χρηματιστήριο. Στις 9 Μαΐου του 2006, η Τηλεκίνηση - Local TV Α.Ε. είχε υπογράψει σύμβαση με την VCA - Video and Computer Applications: Τηλεοπτικές και Κινηματογραφικές Επιχειρήσεις Α.Ε. η οποία μετονομάστηκε σε SBC TV - Τηλεοπτικές Επιχειρήσεις Ανώνυμη Εταιρεία για την ανάθεση της παραγωγής του προγράμματος του σταθμού, το οποίο υπέρβαινε τo 30% του μηνιαίου χρόνου λειτουργίας, κάτι που βάσει νόμου απαγορεύεται.
Από το ξεκίνημα του SBC, εξέπεμπε παρανόμως από τις συχνότητες 22 UHF (από τον Υμηττό) και 50 UHF (από την Αίγινα), οι οποίες είχαν παραχωρηθεί στην ΕΡΤ για να εκπέμψει το κανάλι της Βουλής. Στις 15 Ιουνίου 2010 διεκόπη η λειτουργία του, καθώς μόνο η εκπομπή του από τον Υμηττό κρίθηκε επισήμως παράνομη από το ΕΣΡ και την ΕΕΤΤ.
Εκείνη την περίοδο άλλαξε ιδιοκτησία και (σχεδόν ένα μήνα μετά) στις 12 Ιουλίου το κανάλι επανήλθε στις παλιές του συχνότητες (35 και 49 UHF) με το παλιό του όνομα, ως Local TV με αλλαγή ύφους, αναμεταδίδοντας δοκιμαστικά τα παιδικά προγράμματα του Nickelodeon. Δυόμιση μήνες μετά (3 Σεπτεμβρίου) πήρε το σημερινό του όνομα.
Μερικές από τις σειρές που έχει προβάλλει ο σταθμός, έχουν μεταδοθεί παλαιότερα από τον Alpha TV, τους αδελφικούς σταθμούς του, Alpha Kids (σταθμός της συνδρομητικής πλατφόρμας του ομότιτλου τηλεοπτικού καναλιού) και TV Cosmopolis (νυν Channel 9) και το αδελφικό δίκτυο Polis NET, από το 2001 μέχρι το 2007, τότε που οι σειρές του Nickelodeon έγιναν ευρύτερα γνωστές, καθώς και από τους σταθμούς Alter Channel και Star Channel.

Εμβέλεια

Το κανάλι εκπέμπει ψηφιακά μέσω της Digea, από 4 κέντρα εκπομπής τα οποία καλύπτουν την Περιφερειακή Ζώνη 9 (Αττική, Αργοσαρωνικός και Νότια Εύβοια), από τον Υμηττό, την Πάρνηθα, την Αίγινα, την Δαρδίτσα (συμπληρωματική εκπομπή από την Πελοπόννησο με βορειοδυτική κατεύθυνση για τις τηλεοπτικές ανάγκες της Αττικής) και 9 ακόμη μικρότερα κέντρα εκπομπής στις συχνότητες 50 και 54 UHF, ενώ από τον Αύγουστο του 2011 εκπέμπει και δορυφορικά και από τις ψηφιακές πλατφόρμες της NOVA (θέση 505), και τις COSMOTE TV σε HD (θέση 504).
Παράλληλα, συνεργάζεται με άλλα περιφερειακά κανάλια για αναμετάδοση του προγράμματός του: στην Πελοπόννησο, αρχικά από το Σεπτέμβριο του 2010 μέσω του Tele Time, από την 1η Αυγούστου 2012 μέχρι τις 14 Δεκεμβρίου 2015 μέσω του Super B στην Πάτρα (το οποίο προηγουμένως μετέδιδε παιδικά του αμερικανικού δικτύου, διανεμημένα από το Polis NET) και από τα τέλη του 2017 μέχρι τα τέλη του 2018 μέσω του Ηλέκτρα TV στην Κόρινθο ενώ από τις 13 Δεκεμβρίου του 2011 διαθέτει και αδερφικό σταθμό με αυτόνομο πρόγραμμα στην Κεντρική Μακεδονία, το ομότιτλο Nickelodeon Plus από τη Θεσσαλονίκη που αναμεταδίδει τον τηλεοπτικό σταθμό σε εικοσιτετράωρη βάση. Μάλιστα δεν έχει δικό του διακριτικό τίτλο και χρησιμοποιεί παραλλαγή του Nickelodeon.

Φυσιογνωμία

Σύμφωνα με την παράγραφο 6 του άρθρου 6 του νόμου 4279/2014 περί ρυθμίσεων σχετικά με τη λειτουργία των ηλεκτρονικών μέσων μαζικής ενημέρωσης μπορούν οι ενημερωτικοί ραδιοτηλεοπτικοί σταθμοί, να αλλάξουν άπαξ το χαρακτήρα του προγράμματός τους, σε μη ενημερωτικό γενικής στόχευσης, με υπεύθυνη δήλωση του νομίμου εκπροσώπου της εταιρείας του σταθμού, που κατατίθενται στο Εθνικό Συμβούλιο Ραδιοτηλεόρασης.
Έτσι έπραξε και το Nickelodeon GR με τρεις υπεύθυνες δηλώσεις, τις οποίες κατέθεσε η ιδιοκτήτρια εταιρεία του σταθμού, στις 16 Απριλίου (η οποία απορρίφθηκε), στις 25 Αυγούστου και στις 1 Σεπτεμβρίου του 2014. Ένα μήνα μετά και συγκεκριμένα στις 21 Οκτωβρίου, σύμφωνα με απόφαση του ΕΣΡ εγκρίθηκε η αλλαγή μεταβολής φυσιογνωμίας του Nickelodeon Greece (πρώην Local TV και SBC) από ενημερωτικού σε "παιδικού" μη ενημερωτικού γενικής στόχευσης. Είναι ο πρώτος τηλεοπτικός σταθμός στην Ελλάδα που άλλαξε και επίσημα από το ΕΣΡ τη φυσιογνωμία και το χαρακτήρα του προγράμματός του.

Σειρές και κινούμενα σχέδια

Το πρόγραμμα του αποτελείται από τηλεοπτικές σειρές που απευθύνονται στην προ-εφηβική και εφηβική ηλικία, σειρές κινουμένων σχεδίων (Μπομπ Σφουγγαράκης, Δύο Φανταστικοί Γονείς, Χελωνονιντζάκια, Άβαταρ: Ο Τελευταίος Μαχητής του Ανέμου, Dragon Ball Super, Σάντζεϊ και Κρεγκ, Rabbids Invasion, Breadwinners, Harvey Beaks, Οι Περιπέτειες του Jimmy Neutron), live-action κωμωδίες και σειρές δράσης (Nicky, Ricky, Dicky & Dawn, Power Rangers: Dino Charge, The Thundermans, Χένρι ο Επικίνδυνος, Every Witch Way, Bella and the Bulldogs), καθώς και σειρές που απευθύνονται σε παιδιά προσχολικής ηλικίας (Team Umizoomi, PAW Patrol, Bubble Guppies, Ο Μπλέιζ και οι Φίλοι του, Wallykazam!, Η Ντόρα και οι Φίλοι της). Το Nickelodeon επίσης προβάλλει παλαιότερες νεανικές σειρές σε επανάληψη από τα μεσάνυχτα μέχρι το πρωί (όπως Ντρέικ & Τζος, Big Time Rush, Victorious και Οι Στοιχειωμένοι Χάθαγουεϊς). Μέχρι το 2015, το Nickelodeon προέβαλλε ενιαία τα πρωϊνά παλιές σειρών κινουμένων σχεδίων (Γατόσκυλο, Ράγκρατς, Τα Ταξίδια των Thornberrys, Άρνολντ κτλ.). Από τότε, τα παιδικά αυτά σταμάτησαν να προβάλλονται (με εξαίρεση εορταστικά επεισόδια κάθε Δεκέμβριο), ενώ στις 7 Σεπτεμβρίου 2019 ξεκίνησε να προβάλλεται ωριαίο ένθετο πρόγραμμα τα Σαββατοκύριακα, ονόματι Nickelodeon Classics (ελληνική εκδοχή του αμερικανικού ένθετου NickRewind). Το ελληνικό Nickelodeon έχει επίσης αγοράσει (ανεξάρτητα από άλλες εκδόσεις του δικτύου) τα δικαιώματα ξένων παιδικών σειρών, με πολλά από αυτά να κάνουν πρεμιέρα το Φθινόπωρο του 2016, ως μέρος του τότε καινούργιου προγράμματος του σταθμού· οι μακροβιότερες είναι το Τα Μυστικά της Αβύσσου, Ninjago: Masters of Spinjitzu, Μικρό μου Πόνυ: Η Φιλία είναι Μαγική και Τα Χρονικά του Ζορό.

Ταινίες

Το Nickelodeon δεν μεταδίδει ταινίες σε τακτική βάση αλλά παράγει τις δικές του, οι οποίες συνήθως προβάλλονται το Σαββατοκύριακο κάθε βράδυ. Η Nickelodeon Movies παράγει κατά καιρούς ταινίες μεγάλου μήκους (οι οποίες διανέμονται από τη θυγατρική εταιρία Paramount Pictures του ομίλου Viacom)· αν και φέρει το όνομα "Nickelodeon", οι περισσότερες τοπικές εκδόσεις του καναλιού συμπεριλαμβανομένου της Ελληνικής, δεν έχουν πρόσβαση στις ταινίες που παράγονται από αυτήν. Αντ' αυτού, τις προβάλλει στην Ελλάδα κυρίως ο ΑΝΤ1.

Ιδιοκτησία

Ο φορέας που διαχειρίζεται τον σταθμό είναι η Τηλεκίνηση Ανώνυμος Ραδιοτηλεοπτική, Κινηματογραφική, Διαφημιστική και Εκδοτική Εταιρεία η οποία συστάθηκε στις 19 Ιουλίου 1995, με πρώτη έδρα τη Βάρη. Περίπου τρία χρόνια μετά, νομιμοποιήθηκε η λειτουργία του καναλιού βάσει απόφασης του Υπουργείου Τύπου με αριθμό πρωτοκόλλου 6598/Ε/23.3.1998. Στα τέλη του 2003, τροποποιήθηκε το καταστατικό του φορέα, με επέκταση των δραστηριοτήτων, ενώ σχεδόν πέντε χρόνια αργότερα, ο σταθμός μεταφέρθηκε στη Βούλα. Από τα τέλη του 2009, η κυπριακή εταιρεία GoodPoint Trading Limited με έδρα τη Λευκωσία κατέχει το πλειοψηφικό πακέτο των μετοχών του τηλεοπτικού καναλιού το οποίο μεταφέρεται στο Χαλάνδρι, αργότερα στο Μαρούσι και στα μέσα του 2017, μεταφέρεται στο Νέο Ηράκλειο.

Επικρίσεις

Το Nickelodeon και συνεργαζόμενοι τηλεοπτικοί σταθμοί έχουν κατά επανάληψη συσταθεί από το ΕΣΡ, ενώ έχει επικριθεί μαζί με το Smile TV για το βίαιο περιεχόμενο μερικών από τα προγράμματά τους. Συγκεκριμένα, έχει συσταθεί στο παρελθόν για απουσία σημάτων καταλληλότητας, απουσία ενημερωτικών εκπομπών και παράνομη αλλαγή της φυσιογνωμίας του από ενημερωτικό σε ψυχαγωγικό, προβολή διαφημίσεων για παιχνίδια (πολεμικά μεταξύ άλλων) άνευ εκπαιδευτικής αξίας σε παράνομη κυρίως χρονική ζώνη, παράνομη προβολή διαφημίσεων από τον ιστότοπο του σταθμού και προβολή επεισοδίων από σειρές με σήμανση "Κατάλληλο για όλους" ή χωρίς. Κατά συνέπεια, από το 2015 μέχρι και τον Σεπτέμβριο του 2019, όλες οι εκπομπές του Nickelodeon, συμπεριλαμβανομένου των προσχολικών, είχαν κατά κανόνα την σήμανση «Κατάλληλο, επιθυμητή η γονική συναίνεση»· η σήμανση «Κατάλληλο για όλους» άρχισε να επαναχρησιμοποιείται με την αναθεώρηση των συμβόλων καταλληλότητας στην Ελλάδα.